Komisjoni määrus (EÜ) nr 1873/2003,

24. oktoober 2003,

ühenduse menetlust veterinaarravimite jääkide piirnormide kehtestamiseks loomsetes toiduainetes kehtestava nõukogu määruse (EMÜ) nr 2377/90 II lisa muutmise kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta määrust (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes, [1] viimati muudetud komisjoni määrusega (EÜ) nr 1490/2003 eriti selle artikleid 7 ja 8,

ning arvestades järgmist:

(1) Vastavalt määrusele (EMÜ) nr 2377/90 tuleb jääkide piirnormid kehtestada kõikide farmakoloogiliste toimeainete puhul, mida kasutatakse ühenduses toiduloomadele manustamiseks ettenähtud veterinaarravimites.

(2) Jääkide piirnormid tuleks kehtestada alles pärast seda, kui veterinaarravimite komitee on kontrollinud kogu taotlejate määruse (EMÜ) nr 2377/90 sätete kohaselt esitatud asjaomast teavet, ning võttes arvesse kogu avalikult kättesaadavat asjakohast teaduslikku teavet kõnealuste ainete jääkide ohutuse kohta loomse toidu tarbijale ja eriti rahvatervisega seotud veterinaarmeetmete teaduskomitee arvamusi ja FAO/WHO ühise lisaainete ekspertkomisjoni hinnanguid.

(3) Veterinaarravimite jääkide piirnormide kehtestamisel loomses toidus on vaja kindlaks määrata nii asjaomane toit, mis on saadud loomadelt, kellele on manustatud ravimit ("sihtkude"), kui ka jääkide kontrollimise seisukohast oluliste jääkide olemus ("markerjääk"). Lakteerivatele loomadele ettenähtud veterinaarravimite puhul tuleb kehtestada jääkide piirnormid piimas.

(4) Määrus (EMÜ) nr 2377/90 sätestab, et jääkide piirnormide kehtestamine ei mõjuta mingil viisil muude asjakohaste ühenduse õigusaktide kohaldamist.

(5) Progesteroon on progestageeni hormoon. Selle suhtes kohaldatakse hormoonide kasutuspiiranguid ja tõrje- meetmeid, mis on kehtestatud nõukogu 29. aprilli 1996. aasta direktiivis 96/22/EÜ, [2] viimati muudetud Euroopa Parlamendi ja nõukogu direktiiviga 2003/74/EÜ, mis määrab, et hormoone võib manustada üksnes põllumajandusloomadele ravi- või zootehnilisel eesmärgil kindlaksmääratud tingimustel.

(6) Rahvatervisega seotud veterinaarmeetmete teaduskomitee kinnitas korduvalt, et liha tootmisel hormoonide kasutamine kasvu stimuleerimiseks kujutab hormoonide farmakoloogiliste ja toksikoloogiliste omaduste ning epidemioloogiliste leidude põhjal endast võimalikku terviseriski tarbijatele. Olemasolevatest andmetest progesterooni kohta hetkel ei piisa kvantitatiivseks hinnanguks riski kohta, mis on tekkinud loomadelt, kellele on manustatud ravimeid, pärit liha või lihasaaduste kokkupuutest jääkidega. Sellega seoses ei määrata progesteroonile lävitasemeid.

(7) Veterinaarravimite komitee leidis oma esmastes ja neile järgnevates hindamistes, et rahvatervise kaitsmiseks ei piisa jääkide piirnormide kehtestamisest progesteroonile, kui seda kasutatakse ühenduse õigusaktide kohaselt lubatud veterinaarravimites. Seega tehti ettepanek lisada progesteroon määruse (EMÜ) nr 2377/90 II lisa loetellu. Vastavalt määruse (EMÜ) nr 2377/90 artiklile 13 ei tohi liikmesriigid keelata või takistada muudest liikmesriikidest pärit loomse toidu ringlusse laskmist põhjendusel, et need sisaldavad veterinaarravimete jääke, kui kõnealused ained on loetletud selle II lisas.

(8) Loomad toodavad looduslikult progesterooni. Progesterooni endogeense eritise tase loomadel varieerub, sõltudes eeskätt soost, vanusest, tõust ja seksuaaltsüklist. Progesterooni avastamiseks loomsetes kudedes on olemas kinnitatud meetodid. Kõnealused meetodid ei suuda siiski eristada looduslikult esinevaid hormoone ega progesterooni jääke jälgimaks, et direktiivis 96/22/EÜ kehtestatud kasutuspiirangutest kinni peetakse.

(9) Vastavalt Euroopa Parlamendi ja nõukogu määrusele (EÜ) nr 178/2002, [3] mida on muudetud määrusega (EÜ) nr 1642/2003, [4] võetakse riskijuhtimisel arvesse riski hindamise tulemusi ning muid käsitletava küsimuse puhul põhjendatud tegureid, näiteks määramismeetodeid ja kontrollide teostatavust, mille abil püütakse vältida kõnealuste ainete väärkasutusest tingitud riske.

(10) Komisjon arvab, et progesterooni sisaldavate veterinaarravimite väärkasutuse võimalikkuse vastu on vaja end kaitsta. Progesterooni kasutamistingimuste piiramine üksnes intravaginaalseks kasutamiseks emastel veistel, lammastel, kitsedel ja hobuslastel annab lisatagatise, mida on vaja väärkasutuse vältimiseks, kuna asjaomaseid veterinaarravimeid ei tohi nende erilise esitusviisi pärast reaalselt kasutada keelatud eesmärkidel. Seetõttu on vaja lisada progesteroon määruse (EMÜ) nr 2377/90 II lisasse vastavalt käesoleva komisjoni määruse lisale, millega piiratakse progesterooni kasutamist kõnealusel eriotstarbel ja toote valmistamiseks.

(11) Käesoleva määrusega ettenähtud meetmed on kooskõlas veterinaarravimite alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2377/90 II lisa muudetakse vastavalt käesoleva määruse lisale.

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolevat määrust kohaldatakse alates kuuekümnendast päevast pärast selle avaldamist.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 24. oktoober 2003

Komisjoni nimel

komisjoni liige

Erkki Liikanen

[1] EÜT L 224, 18.8.1990, lk 1.

[2] EÜT L 214, 26.8.2003, lk 3.

[3] EÜT L 125, 23.5.1996, lk 3.

[4] EÜT L 262, 14.10.2003, lk 17.

--------------------------------------------------

LISA

Järgmine aine või järgmised ained lisatakse määruse (EMÜ) nr 2377/90 II lisasse:

2. Orgaanilised ained

"Farmakoloogilised toimeained | Loomaliik |

Progesteroon | Veised, lambad, kitsed, hobuslased (emasloomad) |

--------------------------------------------------